Fakta og fiktionskoder

**Fiktions- og faktakoder**

Til de to teksttyper, fiktionstekster og sagtekster, knytter sig to forskellige koder eller måder at kommunikere om virkeligheden på.

Generelt kan man sige, at fiktionstekster er skrevet af en forfatter og fremstiller en opdigtet virkelighed gennem en fortæller, mens sagtekstens forfatter forholder sig direkte til den konkrete virkelighed. I fiktionen opstår der underholdning eller spænding ved, at der tilbageholdes viden, mens dette ikke er tilfældet i sagtekster.

Fiktion er ikke bundet op på virkeligheden og går efter at engagere læseren/publikum følelsesmæssigt, at underholde og/eller igangsætte refleksion. Et virkemiddel hertil er identifikation; læseren/beskueren identificerer sig med personerne og engagerer sig i deres skæbne. Tilbageholdelse af viden er et dramaturgisk virkemiddel, der giver mulighed for overraskelse (surprise) eller opbygning af spænding (suspense).

Fakta er bundet op på virkeligheden og går efter at informere, vurdere eller opfordre på basis af kendsgerninger. Mange sagtekster og dokumentarer lægger ikke op til identifikation; det er sagen og sagsforholdet, der er i centrum. Ligeså tilbageholdes der ikke viden; overraskelse og spænding er ikke formålet.

I praksis finder man mange eksempler på blandformer, hvor sagtekster gør brug af fiktionens virkemidler og omvendt. Men spørgsmålet er, om det er uskyldigt eller ubevidst? Fx bruger mange dokumentarfilm fiktionskoder for fx at engagere publikum til fordel for en sag. Det er derfor vigtigt at kunne se, hvornår der bruges fiktionskoder i  fx en dokumentarfilm, for her kan der være rokket ved princippet om saglighed og neutralitet i sagsfremstillingen.

Omvendt kan man i fiktion bruge faktakoder for at tilføre fiktionen en fornemmelse af virkelighedsnærhed, autenticitet og saglighed.

**Oversigt over fiktions- og faktakoder**

|  |  |  |
| --- | --- | --- |
|  | **Fiktionskoder** | **Faktakoder** |
| **Forhold til virkeligheden** | Frit forhold til virkeligheden | Virkelighedsbundet |
| **Fortæller** | Fortællerinstans mellem forfatter og modtager | Forfatter og fortæller er ofte identiske |
| **Sprog** | Billedligt sprog | Sagligt sprog |
| **Formål** | Underholdning, refleksion | Informerende, vurderende, opfordrende |
| **Identifikation** | + Identifikation |  Ikke identifikation |
| **Viden** | Tilbageholdelse af viden | Ikke tilbageholdelse af viden |

Nedenstående oversigt giver et bud på, hvilke koder og virkemidler, der kendetegner henholdsvis dokumentar- og fiktionsfilm hyppigste greb og brug af ’koder’.

|  |  |  |
| --- | --- | --- |
| **Filmisk virkemiddel** | **Faktakode** | **Fiktionskode** |
| **Billedudsnit** | Total til halvnær(- identifikation) | Nær til ultranær(+identifikation) |
| **Perspektiv** | Normalperspektiv(neutralt) | Frø- og fugleperspektiv(ikke neutralt) |
| **Billedkomposition** | Balance | Ubalance  |
| **Kamera** | Håndholdt eller fast (afhængig af objektiv situation) | Håndholdt eller fast (iscenesat) |
| **Point of view (at "låne" kameraets "øje" til en af personerne)** | Er ikke faktakode | Fiktionskode |
| **Lys** | High key (neutralt) | Low key (dramatisk lys/ skyggevirkning)  |
| **Klipning** | Kontinuitetsklipning (neutralt) | Montageklipning (indsatte billeder, krydsklip mv.) |
| **Lyd** | Synkron, reallyd | Asynkron, effektlyd |
| **Forløbsstruktur** | Perlekæde, nyhedstrekant | Berettermodel el. lignende |
| **Scenografi** | Neutral | Ikke neutral |

Frit efter: Horsbøl og Harboe: Den iscenesatte virkelighed, Systime 2004-05